**Абай шығармаларын талдау сабағына түзілген сабақтық жоспарлар.**

**Сабақтың тақырыбы: Абайдың** «Жазғытұры» өлеңі.

**Сабақтың мақсаты:** а) Оқушының Абай туралы түсінігін кеңейту, оқу дағдысын бекіте түсу, әдебиет теориясынан алған түсінігін бекіту. ә) Оқушы ассоциациясын дамыту. б)Табиғатты сүюге, оның адам табиғатымен тұтастықта екендігін білуге тәрбиелеу.

***Талдау сұрақтары:***

1. Өлеңде жылдың қай мезгілі суреттелген?

2.«Жазғытұры» жылдың қай маусымын білдіреді?

3. Бұл мезгілдің адам баласына әсері қандай?

4. Адамның жасына, кәсібіне қарай көктемдегі іс-әрекеті, көңіл-күйі қалай сипатталған?

5. Өлеңде көктемнің жер бетіне, жан-жануарларға, адамзатқа, табиғатқа әкелген өзгешелік құбылыстары қалай суреттелген?

6. Абай күн шуағын, күн нұрының әсерін қалай суреттеген?

7. Өлеңде ақын көңіл-күйі аңғарыла ма?

8. Өлеңдегі ақын көңіл-күйінің «Күз»», «Қыс» өлеңдеріндегіден айырмашылығы қандай? 9. Өлеңдегі көктемнің әсері кімдерге, нелерге қатысты айтылып тұрған сөздерді саралатып алған соң, ашық таблица бере отырып, тапсырмаға сәйкес сөздерді, сөз тіркестерін ұяларға топтастыру тапсырылады. Бұл сияқты тапсырмаларды бере отырып, «қай деңгейдегі ұялар тез толтырылады, сол топ алғырлығымен, еңбекқорлығымен, көрегендігімен, шапшаңдығымен ерекшеленеді» деген сияқты ынталандыру шараларын да орындап отырған орынды.

Мұндай тапсырманың мақсаты оқушылардың өздігімен жұмыс істеуін қамтамасыз ету, мәтінмен жұмыс істеуге дағдыландыру, сөздерді белгілі ұғым-түсініктермен саралап, сараптай білуге үйрету, мәтіндегі сөздерді белгілі бір мақсатқа қарай топтай білу дағдыларын жетілдіру. Ауыл көктемі мен қала көктемі туралы айтқызып та көру қажет. Қандай тапсырма болмасын негізгі көзделетін мақсат – баланың дүниетанымын кеңейту, әдемілікті саралап тану, не нәрсенің өзіндік ерекшеліктерін ажырату. Ол үшін осы екі көктемде, қала мен дала халқының тіршілік, өмірінде, әрекетінде, көңіл-күйінде болатын өзгерістер туралы білгендерін айтқызудың тіл байлығын молайтары анық. Оқушылардың өздігімен жұмыс істеуінде мынадай сұрақ- тапсырмалар берген орынды деп есептейміз.

***I. Өздік тапсырмалар.*** (Абай «Жазғытұры» өлеңі)

1. «Қыс» өлеңіндегі адамның көңіл-күйін білдіріп тұрған жолдарды тауып, оны «Жазғытұры» өлеңімен салыстыр. «Жазғытұры» өлеңіндегі көңіл-күйдің керісінше болу себебі неден?

2. Өлеңнен адамның жасына, кәсібіне қарай көктемдегі іс-әрекетін, көңіл-күйін білдіріп тұрған сөздерді тауып жаз.

3. Көктемнің жер бетіне, жан-жануарларға, адамзатқа, табиғатқа әкелген өзгешелік құбылыстарын саралап айт.

4. «Жазғытұры» жылдың қай маусымын білдіреді, жазға қарай, жазға салым, жазға таман, сөздері синоним бола ала ма? Осы сөздерге сөйлем құрап жаз. т.б.

***II. Абайдың «Қыс» өлеңі.***

1. Ақын қыстың қаһарлы күшін қалай көрсеткен? Түсінігіңді өз сөзіңмен ашып жаз.

2. «Шидем мен тон қабаттап киген малшы

Бет қарауға шыдамай теріс айналды». Өлең жолындағы шидем, тон сөздерінің мағынасын түсіндір.

3. «Кәрі құдаң қыс келіп әлек салды» деген жолдағы «кәрі құда тіркесінің мәнін түсіндір. 4. Абай сөзін қолданып айтуға дағдылану үшін «ажарланды», «әуес көріп», «домбығып», «үсік шалды», «бет қарауға шыдамау», «қажымас», «титығы құру» деген сөздерге, сөз тіркестеріне сөйлем құрап дәптерлеріне жазып келу.

Бүгінгі таңдағы психологиялық-педагогикалық ғылым жетістіктерінің бәрінде пәнаралық байланыстың ұрпақ тәрбиелеуде, оларға білім қалыптастырудағы ролі мен мәні өте жоғары бағалануда. «Жеткіншек» деп аталған баланың 11-12 ден 16 жасқа дейінгі кезеңі оны неге болса да үйретудің ең қолайлы кезеңі деп өз зерттеулеріне сүйеніп айтқан психологтардың сөзін балаға үйретумен оны тәрбиелеуде мұғалім де негізге алуы керек. Осы айтылғанды айқындай, дәлірек анықтай айтқанда, мәтіннің мазмұнын қалтқысыз білдіруді көздемей, көбірек өз бетімен жұмыс жасату, өзін ойландыруға күш салған дұрыс. Осы орайда оқушыға өз тұсынан ойланып ізденетін, миына салмақ түсіріп, қиналатын, бірақ шамасы жетіп, өз тұсынан шеше алатындай алдына міндет қойып үйрету – ең тиімді жол.

Абайдың «Қансонарда бүркітші шығады аңға», «Шоқпардай кекілі бар қамыс құлақ» деген өлеңдерін оқыту мұғалімнен көп дайындықты талап етеді. Бұл екі өлең де оқушы түсінігіне ауырлық әкеледі және өлең сөздері оларға жақсы таныс емес. Оған қоса қандай болмасын түсініксіз сөзді, құбылысты түсіндіру үшін баланың азды-көпті көрген тәжірибесіне сүйену қажет. Ондай тәжірибе мектеп базасында жоқтың қасы екендігі мәлім.

Аңшылық кәсібі үлкендердің өздерін түгелдей қызықтыратын іс емес, сұлу атты салыстырып, сұрыптап қарап сұлулығын анықтап тану олардың да қолдарынан келе бермейді. Осы айтылғандар салдарынан мәтінмен жұмыс жүргізудің дидактикалық талаптарын орындау қиындық тудырады. Сол себепті өлеңдерді оқыр алдында оқушылармен шығарма мазмұнына қатысты әңгіме-сұхбат құрған өте орынды.Осы орайда сабақ алдында мәтінге қатысты мынадай сұрақтар беру керек.

***Кіріспе сұрақтар:***

1. Аңшылықтың қандай түрлері болады?

2. Ел ішінде аңшылыққа қандай құстар үйретілетін болған?

3. Аң аулау процесін көргендерің бар ма?

4. «Қансонарда» дегенді қалай түсінесіңдер?

5. Аңшы құстардың жабдықтарын қалай атайды? Осы сұрақтар барысында мұғалім оқушылардың білім-білігін тексере отырып, жеткіліксіз жерінде өзі мәлімет беріп отырады. Мүмкін болған жағдайда осы туралы видео фильм көрсеткен де орынды.

***Талдау сұрақтар:***

1. Абай өлеңде аңшы адамға қажетті нелерді атап көрсетеді?

2. Өлеңде бүркіттің, түлкінің, аңшының іс-әрекеті қалай суреттелген?

3. Абай неліктен осы көріністерді «Жеке батыр майданына» теңейді?

4. Аңшылық адамға қандай көңіл-күй, әсер береді, оны ақын қалай көрсеткен?

5. «Көкіректе жамандық еш ниет жоқ, Аң болады кеңесің құс салғанда…» деген тармақтарды қалай түсінесіңдер? Осы тектес сұрақтар мен тапсырмалар бере отырып, оқушыларға Абай шығармаларынан кең ұғымды қалыптастыру мүмкіндігі мол.

«Шоқпардай кекілі бар қамыс құлақ» өлеңін оқыр алдында да осы тектес сұрақ-тапсырмалар, дайындық жұмыстары міндетті түрде жүргізілуі қажет. Аттың көшпелі ел тірлігіндегі алатын орны туралы, тұрмыстық қажеттілігі мен сұлулық символы ретіндегі оған деген сүйіспеншілік, олардың ауыз әдебиетінде, ән, өлең жырлардағы, көркем шығармалардағы көрінісі туралы айтқан абзал. Аттың дене мүшесі туралы алдын ала мәлімет беру міндетті. Лирикалық шығарманы сабақта тым ұсақтап талдап, көркемдік құнын төмендетпей, оқушыға тұтас ұғыммен қабылдату өте маңызды. Сондықтан лирикалық шығарманың көркем образын, оның көркем табиғатымен оқушыны бірте-бірте таныстыру керек. Балалардың жас ерекшелігін ескере отырып, мұғалім мәтінді талдап түсіндіруде ойын элементін кіргізу – өте тиімді. Осылайша, ұлы ақынның өлмес туындылары жас ұрпақтың кеудесіне ұялай берері даусыз.